“O‘zbekiston havo yo‘llari”ning Kiyev reysi 1-aprel kuni amalga oshirilmadi

“O‘zbekiston havo yo‘llari” aviakompaniyasi tomonidan 1-aprel kuni Kiyevga tomon amalga oshirilishi kerak bo‘lgan reyslar bekor qilindi. Bu O‘zbekiston milliy aviakompaniyasi matbuot xizmati xabar bermoqda.

“Ukraina aviatsiyasi rahbariyati tomonidan ruxsat berilmagani munosabati bilan yuzaga kelgan fors-major vaziyati munosabati bilan, “Toshkent–Kiyev–Toshkent” yo‘nalishi bo‘ylab 2014-yil 1-aprel kuni amalga oshirilishi kerak bo‘lgan HY741/HY742 reysi bekor qilindi”, – deyiladi aviakompaniya saytidagi xabarda.
Aviakompaniyaning ma’lum qilishicha, ushbu reyslar bo‘yicha yo‘lovchilarning aviachiptalarini qayta bron qilish yoki qaytarib olish qo‘shimcha to‘lov va jarimalarsiz amalga oshiriladi, deb yozadi “Kun” nashri.
Ukraina tomoni “O‘zbekiston havo yo‘llari”ning Kiyevga parvoz qiluvchi reysiga ruxsat bermaganligining sababi milliy aviakompaniya axborotida keltirilmagan.